14 Sono Yehova wakati kwa Mozesi:2 “Phalira Ŵaisrayeli kuti ŵawelere na kuzenga misasa pafupi na Pihahiroti, pakati pa Migidoli na nyanja, kuthyana na Baala-zefoni.+ Muzenge misasa pafupi na nyanja kuthyana na Baala-zefoni.3 Penepapo Farawo wayowoyenge vya Ŵaisrayeli kuti: ‘Ŵahangayika ndipo ŵakuyingayinga waka mu charu. Mapopa ghaŵajalira mukati.’4 Nizomerezgenge mtima wa Farawo kuŵa unonono,+ ndipo waŵalondezgenge. Nichindikikenge para nathereska Farawo na ŵasilikari ŵake wose.+ Ŵaeguputo ŵamanyenge nadi kuti ine ndine Yehova.”+ Ŵaisrayeli ŵakachita ntheura.5 Pamanyuma, themba la Eguputo likaphalirika kuti ŵanthu ŵachimbira. Nyengo yeneyiyo, mtima wa Farawo na ŵateŵeti ŵake ukasintha kulazga ku ŵanthu aŵa,+ ndipo ŵakati: “Kasi tachitirachi nthena? Chifukwa wuli tazomerezga Israyeli kuti walute na kuleka kutiteŵetera nga mbazga?”6 Ntheura wakanozga magileta ghake gha nkhondo na kutora ŵankhondo ŵake.+7 Wakatora magileta ghakusoleka 600 na magileta ghanyake ghose gha mu Eguputo, ndipo gileta lililose likaŵa na ŵankhondo.8 Ntheura Yehova wakazomerezga mtima wa Farawo, themba la Eguputo kuŵa unonono. Farawo wakalondezga Ŵaisrayeli apo ŵakafumanga kwambura wofi.*+9 Ŵaeguputo pamoza na magileta ghose gha Farawo na ŵasilikari ŵake ŵakukwera pa mahachi, na chiwuru chake ŵakalondezga Ŵaisrayeli.+ Ndipo ŵakakhala pachoko kuŵasanga apo ŵakazenga misasa mumphepete mwa nyanja pafupi na Pihahiroti, kuthyana na Baala-zefoni.10 Apo Farawo wakasendeleranga pafupi, Ŵaisrayeli ŵakinuska maso ghawo ndipo ŵakawona Ŵaeguputo ŵakuŵalondezga. Ntheura Ŵaisrayeli ŵakatenthema chomene ndipo ŵakamba kulilira Yehova.+11 Ŵakati kwa Mozesi: “Kasi ntchifukwa chakuti ku Eguputo kulije malaro apo iwe wiza nase kuno kuti tifwire mu mapopa?+ Ntchivichi icho wachita kwa ise pakutifumiska mu Eguputo?12 Asi ichi ndicho tikakuphalira mu Eguputo apo tikati, ‘Tileka titeŵetere Ŵaeguputo’? Pakuti ntchiwemi kuteŵetera Ŵaeguputo kuluska kuti tifwire mu mapopa.”+13 Penepapo Mozesi wakati ku ŵanthu: “Kopa chara.+ Mwimilire nganganga, muwone chiponosko cha Yehova, icho wachitirenge imwe muhanya uno.+ Chifukwa Ŵaeguputo awo mukuŵawona muhanya uno, muzamuŵawonaso napachoko chara.+14 Yehova ndiyo wamulweraninge,+ imwe mukhale waka chete.”15 Sono Yehova wakati kwa Mozesi: “Chifukwa wuli ukulutilira kulilira ine? Phalira Ŵaisrayeli kuti ŵanyamuke.16 Ndipo iwe nyamuska ndodo yako na kunyoloskera woko lako pa nyanja na kuyipatura, kuti Ŵaisrayeli ŵambuke pakati pa nyanja pakomira.17 Kweni ine, nizomerezgenge mitima ya Ŵaeguputo kuŵa yinonono, ndipo ŵaŵalondezgenge pa nyanja. Nisangirengepo ntchindi chifukwa cha kuthereska Farawo, pamoza na ŵasilikari ŵake wose, magileta ghake gha nkhondo, na ŵakukwera pa mahachi ŵake.+18 Ŵaeguputo ŵamanyenge nadi kuti ine ndine Yehova para napika ntchindi chifukwa cha kuthereska Farawo, pamoza na magileta ghake gha nkhondo, na ŵakukwera pa mahachi ŵake.”+19 Penepapo mungelo wa Chiuta waunenesko+ uyo wakendanga panthazi pa wumba wa Israyeli wakawukapo na kuluta kumasinda kwawo, ndipo mzati wa bingu uwo ukaŵa panthazi pawo ukaluta kumasinda kwawo na kwimilira.+20 Ukaŵa pakati pa ŵankhondo ŵa Ŵaeguputo na wumba wa Israyeli.+ Ku chigaŵa chinyake likaŵa bingu la mdima, ku chigaŵa chinyake likaŵa ungweru usiku.+ Ntheura usiku wose ŵankhondo ŵa Ŵaeguputo ŵakafika pafupi yayi na wumba wa Ŵaisrayeli.21 Sono Mozesi wakanyoloskera woko lake pa nyanja,+ ndipo usiku wose Yehova wakaputiska mphepo yankhongono ya kumafumiro gha dazi kuti nyanja yiwelere kumanyuma. Maji ghakagaŵika pakati+ ndipo pasi pa nyanja pakawomira.+22 Ntheura Ŵaisrayeli ŵakanjira pakati pa nyanja pakomira.+ Maji ghakima nga ntchiliŵa ku woko lawo lamalyero na lamazere.+23 Ŵaeguputo ŵakaŵalondezga, pamoza na mahachi ghose gha Farawo, magileta ghake gha nkhondo, na ŵakukwera pa mahachi ŵake. Ŵakamba kuŵalondezga ndipo ŵakanjira m’paka pakati pa nyanja.+24 Mu ulinda wa mulenji,* kufuma mu mzati wa moto na wa bingu,+ Yehova wakalaŵiska ŵankhondo ŵa Ŵaeguputo, ndipo wakahangayiska Ŵaeguputo.25 Wakakhulanga makhwiro* gha magileta ghawo ndipo ŵakendeskanga mwakusuzgikira. Ntheura Ŵaeguputo ŵakati: “Tiyeni tichimbire pamaso pa Israyeli, chifukwa Yehova wakuŵalwera nkhondo kwimikana na Ŵaeguputo.”+26 Penepapo Yehova wakati kwa Mozesi: “Nyoloskera woko lako pa nyanja kuti maji ghawelere pa Ŵaeguputo, pa magileta ghawo gha nkhondo, na pa ŵakukwera pa mahachi ŵawo.”27 Nyengo yeneyiyo, Mozesi wakanyoloskera woko lake pa nyanja, ndipo apo kukachanga namulenji, nyanja yikawelera mu malo ghake. Apo Ŵaeguputo ŵakachimbiranga, Yehova wakaponya Ŵaeguputo pakati pa nyanja.+28 Maji ghakawelera ndipo ghakabizga magileta gha nkhondo, ŵakukwera pa mahachi, na ŵasilikari wose ŵa Farawo awo ŵakanjira mu nyanja kulondezga Ŵaisrayeli.+ Pakaŵavya nanga njumoza uyo wakazomerezgeka kupona.+29 Kweni Ŵaisrayeli ŵakenda pakomira pakati pa nyanja,+ ndipo maji ghakapanga chiliŵa ku woko lawo lamalyero na kumazere.+30 Ntheura pa zuŵa lira Yehova wakaponoska Israyeli mu woko la Ŵaeguputo,+ ndipo Israyeli wakawona Ŵaeguputo ŵafwa mumphepete mwa nyanja.31 Israyeli wakawonaso nkhongono zikuru* za Yehova izo wakaparanyira Ŵaeguputo. Ŵanthu ŵakamba kopa Yehova ndipo ŵakaŵika chipulikano mwa Yehova na muteŵeti wake Mozesi.+
tum_Latn